王禹偁
拍板谣
麻姑亲采扶桑木，镂脆排焦其数六。
双成捧立王母前，曾按瑶池白云曲。
几时流落来人间，梨园部中齐管弦。
管弦才动我能应，知音审乐功何全。
吴宫女儿手如笋，执向玳筵为乐准。
数声慢，仙人履齿下云栈，
老狐腊月渡黄河，缓步轻轻踏冰片。
数声急，空江雹打渔翁笠，
鲛人泣对水精盘，满把珠玑连泻入。
划然一声送曲彻，由基射透七重札。
金罍冷落闃无闻，陇头冻把泉声绝。
律吕与我数自齐，丝竹望我为宗师。
总驱节奏在术内，歌舞之人无我欺。
所以唐相牛僧孺，为文命之为乐句。